แอสเซทพลัสชี้สหรัฐฟื้นหนุนหุ้นชั้นนำขยับ
แอสเซท พลัส เชื่อกลยุทธ์เลือกหุ้น หนุนกองทุน ASP-STARS สร้างผลตอบแทนให้ลูกค้าได้ตามเป้า หลังสหรัฐฟื้น-จีนยังโต
14 ก.พ. 2555

แอสเซท พลัส เชื่อกลยุทธ์เลือกหุ้น หนุนกองทุน ASP-STARS สร้างผลตอบแทนให้ลูกค้าได้ตามเป้า หลังสหรัฐฟื้น-จีนยังโต นางลดาวรรณ เจริญรัชต์ภาคย์  กรรมการผู้จัดการ บริษัทหลักทรัพย์จัดการกองทุน (บลจ.) แอสเซท พลัส เปิดเผยว่า กองทุนเปิดแอสเซทพลัสสตาร์ (ASP-STARS) ซึ่งเป็นกองทุนรวมผสมลงทุนต่างประเทศ ตั้งแต่ตั้งกองทุนเดือนเม.ย.2554-3 ก.พ.2555 สร้างผลตอบแทน 1.39% ขณะที่ดัชนี MSCI All Country World ซึ่งเป็นดัชนีอ้างอิงของกองทุนและดัชนีอ้างอิงผลตอบแทนของหุ้นทั่วโลกยังติดลบ 7.90% ทำให้กองทุนมีผลตอบแทนชนะดัชนีอ้างอิงถึง 9.29% “เป็นผลจากการเลือกหุ้นลงทุนโดยตรง 20 บริษัทขนาดใหญ่ที่เป็นผู้นำธุรกิจและเป็นที่รู้จักทั่วโลกจดทะเบียนในตลาดหุ้นสหรัฐและฮ่องกงที่ยังเติบโตได้ดีในภาวะเศรษฐกิจที่มีความผันผวน ประกอบกับโครงสร้างกองทุนที่เป็นกองทุนผสมจึงมีความยืดหยุ่นสูง”นางลดาวรรณ กล่าว อย่างไรก็ตามจากแนวโน้มเศรษฐกิจโลกในปีนี้แม้จะชะลอตัว แต่นักวิเคราะห์คาดการณ์ว่าเศรษฐกิจสหรัฐยังเติบโตได้ดีกว่ายุโรป ขณะที่เงินสกุลเหรียญสหรัฐมีแนวโน้มมีเสถียรภาพมากขึ้น รวมถึงเศรษฐกิจจีนยังขยายตัวในระดับสูงจึงสร้างความมั่นใจให้นักลงทุนทั่วโลกมากขึ้นจะช่วยให้กองทุน ASP-STARS สามารถทยอยสร้างผลตอบแทนได้ตามเป้าในชาวงเวลาที่เหลือ 15 เดือน นางลดาวรรณ กล่าวว่า บริษัทยังมีแผนทยอยนำเสนอกลุ่มกองทุน ASP-STARS กองทุนที่สอง เมื่อจังหวะตลาดเหมาะสม โดยทีมผู้จัดการกองทุนสามารถพิจารณาลงทุนในหุ้นต่างประเทศอื่นๆ ได้ทุกภูมิภาค โดยคำนึงถึงศักยภาพการเติบโตของตลาด และการเติบโตของหลักทรัพย์ที่เลือกลงทุน